text: 
  Det er let at mobilisere " hellig forargelse " over det, man selv 
  anser for " himmelråbende uvidenhed ", ( som Beinov f.eks. gør ), 
  men spørgsmålet er efterhånden, om begrebet almen dannelse findes som 
  en størrelse, et større antal danskere kan blive blot nogenlunde enige
   om? Menneskenes børn er nu engang såre forskellige, og den boglige 
  trang, ( som Beinov er besjælet af ), er i dag ikke så almindelig, 
  som f.eks. for 20 år siden. Danskerne er som andre folkefærd produkt 
  af den undervisning, de har modtaget  -  foruden tidens toneangivende 
  strømninger.
  
  Fjernsynskulturen har givetvis en del af skylden for den fremherskende 
  ulyst til at læse romaner hos ikke blot unge, men også granvoksne. 
  Tv-mediets flygtige informationsstrøm kan man almindeligvis ikke " slå 
  tilbage i ", ligesom underholdning, det være sig gennem fjernsynet 
  eller på anden måde, blokerer mere tid end et par årtier tilbage. 
  Holdningen til kundskabstilegnelse har forrykket sig, nogle vil rent ud
   erkende, at den er blevet meget mere afslappet end tidligere.
  
  
  
  